Два браты і сонца
*Васіль Вітка*

Скрозь мукой пазасыпаны

Ўсе яры, лагчыны.

Бор стары прачнуўся рана

Лыпае вачыма.

Лысай галавой панік,

Уздыхае горна:

— Што так доўга сакавік

Круціць свае жорны?

Ельнік

Белы,

Белы,

Белы.

Мельнік

Меле,

Меле,

Меле.

Выйшаў з лесу красавік:

— Хопіць, браце-чараўнік.

Лепш зірні на мой пірог,

Кагадзе што з печы.

Ты падняць бы мне памог,

Падстаўляй, брат, плечы.

Сталі падымаць удвох.

Ох, і цяжкі пірог.

Ледзь узвалаклі на дуба,

Паглядзелі — сэрцу люба,

Палажылі на сасонцы,

Глянулі, аж гэта — сонца!